FI Euroopan unionin virallinen lehti CE 88/702

(2004/C 88 E/0721)

KIRJALLINEN KYSYMYS E-0661/04

esittäjä(t): Alexander de Roo (Verts/ALE) komissiolle

(9. maaliskuuta 2004)

Aihe: Júcar-Vinalopó-juoksutuksia koskevat julkiset hankinnat

Espanjan hallitus on vuodesta 1997 lähtien perustanut vesiasioista vastaavia valtionyhtiöitä (Sociedades Estatales del Agua) muiden hallinnonalojen mallin mukaisesti. Espanjan hallitus perusti Júcar-joen vesivarojen hallinnasta vastaavan valtionyhtiön Aguas del Júcar (AJUSA), joka on osakeyhtiö ja jonka tehtävänä on kilpailuttaa, rakennuttaa ja hyödyntää erilaisia vesirakennushankkeita. Yhtiön ainoa osakas on Espanjan valtio. AJUSA-yhtiön tehtäviin kuuluu Júcar-Vinalopó-juoksutushankkeen rakennustöiden toteuttaminen. Hankkeen rahoitukseen on käytössä 204 miljoonan euron määräraha, joista 54 miljoonaa euroa myönnettäneen yhteisön rahastoista. Vuoden 2001 huhtikuusta lähtien AJUSA on järjestänyt lukuisia Júcar-Vinalopó-juoksutushanketta koskevia tarjouspyyntökilpailuja. Vuoden 2003 tammikuussa yhtiö julkisti tarjouspyyntökilpailun, joka liittyi Júcar-Vinalopó-juoksutushankkeen rakennustöihin tarvittavia pakkolunastusmenettelyjä koskevaan tekniseen apuun ja joka julkaistiin 23. tammikuuta 2003 Espanjan valtion virallisessa lehdessä (BOE) numero 20, ja jolle oli myönnetty 417 600 euron määräraha. Kuitenkaan merkittävää tarjouskilpailua ei ole julkaistu Euroopan unionin virallisessa lehdessä. Kun tietoja etsitään virallisen lehden liitteestä Tenders Electronic Dailyn avulla, tarjouskilpailusta ei löydy mainintaa. Júcar-Vinalopó-juoksutushankkeen rakennustöihin tarvittavia pakkolunastusmenettelyjä koskevaan tekniseen apuun liittyvien hankintasopimusten tekeminen on julkaistu 11. huhtikuuta 2003 Espanjan valtion virallisessa lehdessä numero 87 (liite I). Júcar-Vinalopó-juoksutushankkeen rakennustöihin tarvittaviin pakkolunastusmenettelyihin liittyvä sopimus on julkisia palveluhankintoja koskeva sopimus, joka on yhteisön säännöstön alainen, julkisia palveluhankintoja koskevien sopimusten tekomenettelyjen yhteensovittamisesta 18. kesäkuuta 1992 annetun direktiivin 92/50/ETY (1) 2 a artiklan mukaan.

Mitä komissio aikoo tehdä, sillä tässä tapauksessa yhteisön lainsäädäntöä ei ole noudatettu?

Onko komissio jo ryhtynyt toimiin asian johdosta?

Katsooko komissio, että julkisia hankintasopimuksia koskevien yhteisön sääntöjen noudattaminen tulee asettaa ehdoksi sille, että Júcar-Vinalopó-juoksutushankkeelle myönnetään yhteisön rahoitusta?

Frits Bolkesteinin komission puolesta antama vastaus

(22. huhtikuuta 2004)

Komissio on saanut valituksen palveluhankintasopimuksen myöntämisestä hankinnassa, joka koskee Júcar-Vinalopó-juoksutushankkeen rakennustöihin tarvittavaa pakkolunastus-menettelyä. Vaikka hankintaan osoitettu budjetti ylitti julkisia palveluhankintoja koskevien sopimusten tekomenettelyjen yhteensovittamisesta 18. kesäkuuta 1992 annetun neuvoston direktiivin 92/50/ETY mukaiset kynnysarvot, Euroopan unionin virallisessa lehdessä ei julkaistu sopimusta koskevaa ilmoitusta. Direktiivin 9 artiklassa kuitenkin säädetään, että direktiivin liitteessä I B lueteltuihin palveluihin ei sovelleta direktiivissä vahvistettuja velvoitteita, kuten velvoitetta, jonka mukaan sopimusta koskeva ilmoitus on julkaistava ennalta virallisessa lehdessä. Liitteeseen I B kuuluvat muun muassa ”lakiasiain palvelut” -pääluokka ja ”muut palvelut” -niminen jäännösluokka. ”Muut palvelut” -pääluokkaa on tulkittava suppeasti, ja palvelu voidaan sisällyttää kyseiseen pääluokkaan ainoastaan siinä tapauksessa, että sen ei voida katsoa kuuluvan direktiivin 92/50/ETY liitteissä I A tai I B oleviin muihin pääluokkiin.

Komissiolla ei ole toistaiseksi tarpeeksi tietoja sopimuksesta, ja siksi se ei voi sulkea pois sitä mahdollisuutta, että hankinnan kohde kuuluu tyypiltään johonkin liitteessä I B lueteltuun pääluokkaan, jolloin sopimusta koskevan ilmoituksen jättäminen julkaisematta virallisessa lehdessä ei olisi ristiriidassa direktiivin 92/50/ETY kanssa. Jos kuitenkin osoittautuu, että kyseinen palvelu ei kuulu direktiivin liitteessä I B lueteltuihin pääluokkiin, sopimusta koskevan ilmoituksen jättäminen julkaisematta virallisessa lehdessä olisi direktiivin 92/50/ETY vastaista. Tässä tapauksessa komissio katsoo, että AJUSA on direktiivin määritelmien mukainen ”julkisoikeudellinen laitos” ja ”hankintaviranomainen”.

Komissio on ottanut yhteyttä Espanjan viranomaisiin ja pyytänyt niiltä lisätietoja kyseisen palvelun tyypistä ja hankintaan liittyvistä seikoista.

Kuten arvoisa parlamentin jäsen korostaa ja EU:n voimassa olevissa säännöksissä selvästi todetaan, kaikissa yhteisön rahoittamissa hankkeissa on noudatettava julkisia hankintoja koskevia EU:n sääntöjä.

(1) EYVL L 209, 24.7.1992, s. 1.